1. Dak li jkun ser jiġi mwettaq fil-pajjiż għandu dejjem ikollu ħsieb warajh. Mhux biss attenzjoni, kalkolu u għaqal però wkoll linja ta' prinċipji etiċi li fuqhom wieħed jibbaża l-istruttura ta' soċjetà. Taqra d-diversi bnedmin bħalna li xtarrew l-Istat u kif għandu jiġi strutturat u nsibu diversi pariri interessanti. Ibda minn Platun u kompli b'Aristotli – kollha ħabblu rashom sabiex jaraw jekk hux bil-monarkija, bl-oligarkija jew bid-demokrazija l-aħjar mod ta' kif torganizza Stat. Wara daħlu fil-fond fuq il-prijoritajiet li l-mexxejja magħżula għandhom jieħdu in konsiderazzjoni, fit-tmexxija tal-affarijiet tal-pajjiż. 2. Dawn u diversi oħra raw li hemm sens li sabiex wieħed jibni sew irid jaħseb fuq qafas u linja ta' prinċipju. L-alternattiva għal dan huwa l-kaos, l-anarkija, it-taħwid u n-nuqqas ta' ordni jew organizzazzjoni. Illum il-ġurnata nerġgħu niġu f'dawn il-pożizzjonijiet b'movimenti ta' għaġġla differenti. Il-manipulazzjoni ta' l-opinjoni pubblika hija verament iktar sofistikata u komplikata. Hemm sfortunatament il-ħsieb li jekk persuni fil-politika jridu jieqfu jaħsbu u jaraw dak li qed isir dan huwa xi żball u anzi hemm in-neċessità li tgħaġġilhom billi tagħtihom x'jifhmu li l-poplu suppost irid deċiżjoni mod u mhux ieħor. 3. Illum il-ġurnata l-politiku jsib lilu nnifsu diversi drabi ffaċċjat b'deċiżjoni fundamentali: jagħmel dak li jara li huwa sewwa jew dak li hemm uħud fil-gazzetti jsabbtu l-pinen tagħhom fuqha. Il-politika, fl-esperjenza u minn dak li qrajt u rajt, titlob ferm iktar. Titlob, żgur mhux forsi, formazzjoni interna sabiex ikollok boxxla ta' dak li għandu jsir biex il-pajjiż jimxi 'l quddiem. Diversi mumenti ttieħdu deċiżjonijiet li, fil-bidu, dehru "strambi", "iebsa" jew "drastiċi" però maż-żmien il-perċezzjoni tagħhom spiċċat u ħarġet il-verità li kienu ta' ġid sħiħ għas-soċjetà Maltija. Biss, warajhom kien hemm bnedmin li kellhom il-kuraġġ jimxu fit-triq it-tajba kontra l-kurrenti kollha. 4. Ma nemminx li nkunu qegħdin inservu skond il-ġurament li ħadna jekk naqbdu u ngħidu "iva" għal dak kollu li jiġi propost mingħajr ma neżaminaw sew is-sustanza u mhux l-apparenza ta' dak li jingħad. Mhux biss, imma anqas ma nkunu qed inġibu ruħna korrettement jekk kemm il-darba mmorru lura minn dak li aħna u minn dak li nemmnu fih. L-ankri politiċi tagħna huma ċari, dejjem magħrufa mill-poplu u anzi, apprezzati. Il-pajjiż, kif kull elezzjoni ġenerali tindika, jfittex li jagħti l-piż tar-responsabbiltà, dak is-salib, lil min għandu ideoloġija politika ċara u mhux imċajpra jew tal-konvenjenza. 5. F'dan tajjeb li nirrikonoxxu wkoll li l-irġulija għandha tiġi apprezzata. Meta l-politiku jmur lura minn dak li jemmen fih jew li jgħid, bil-quddiem li beħsiebu jabbanduna dak li suppost jemmen fih biex ikollu l-libertà li jagħmel li jrid, allura jitlef mill-punti elettorali. Il-pajjiż anzi jammira u jsostni lil min għandu l-kapaċità li jipperswadi bl-użu tar-raġuni u li jkollu l-kuraġġ li jsostni ħidmietu, independentement mid-duħħan li jidher ġej għalih. 6. Il-pajjiż tagħna baqa' sa issa jfittex is-sewwa. Baqa' jrid jifhem u japprezza r-raġunijiet wara deċiżjoni u wara oħra. Dan hu li jagħmilna, dak li aħna anke jekk min jikteb fil-gazzetti ma jifhimx biżżejjed. Anzi, jaħseb li għandu quddiemu bnedmin li kull ma tkeskishom fuqu, jibilgħu. Il-valur kbir ta' dan il-pajjiż qiegħed fil-fatt li jagħraf li mexxejja vera huma dawk li jidħlu għad-deċiżjonijiet u mhux dawk li, minflok, jaħirbu mill-problemi b'soluzzjonijiet apparenti. 7. Iva, fl-aħħar tal-ġurnata kulħadd jaf li d-deċiżjonjiet mhumiex faċli u għalhekk ħaqqu mertu min jaffrontahom sewwa. Dan l-artikolu deher fil-ġurnal Illum tal-14 ta' Frar 2010
Id-deċiżjonijiet mhux faċli